Document ID: 32014R0378

Title and Content:
ΚΑΝΟΝΙΣΜΌΣ (ΕΕ) αριθ. 378/2014 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 3ης Απριλίου 2014 για την τροποποίηση του κανονισμού (ΕΚ) αριθ. 1166/2008 όσον αφορά το χρηματοδοτικό πλαίσιο για την περίοδο 2014-2018 (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 338 παράγραφος 1, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία (1), Εκτιμώντας τα ακόλουθα: (1) Ο κανονισμός (ΕΚ) αριθ. 1166/2008 του Ευρωπαϊκού Κοινοβουλίου και του Συμβουλίου (2) προβλέπει ότι τα κράτη μέλη πρέπει να διενεργήσουν έρευνες σχετικά με τη διάρθρωση των γεωργικών εκμεταλλεύσεων το 2010, το 2013 και το 2016. Τα κράτη μέλη θα λάβουν μέγιστη χρηματοδοτική συνεισφορά της Ένωσης η οποία ανέρχεται σε 75 % της δαπάνης διεξαγωγής των εν λόγω ερευνών, με την επιφύλαξη καθορισμένων ανώτατων ποσών. (2) Για την πραγματοποίηση των ερευνών για τη διάρθρωση των γεωργικών εκμεταλλεύσεων και την κάλυψη των απαιτήσεων πληροφόρησης της Ένωσης, απαιτείται σημαντική χρηματοδότηση από τα κράτη μέλη και από την Ένωση. (3) Ο κανονισμός (ΕΚ) αριθ. 1166/2008 όρισε το χρηματοδοτικό πλαίσιο για την υλοποίηση του προγράμματος ερευνών, συμπεριλαμβανομένων της διαχείρισης, της συντήρησης και της ανάπτυξης των συστημάτων των βάσεων δεδομένων που χρησιμοποιούνται στην Επιτροπή για την επεξεργασία των δεδομένων που παρέχουν τα κράτη μέλη, και καθόρισε το ποσό για την περίοδο 2008-2013. (4) Σύμφωνα με τον κανονισμό (ΕΚ) αριθ. 1166/2008, το ποσό για την περίοδο 2014-2018 καθορίζεται από την αρμόδια για τον προϋπολογισμό αρχή και από τη νομοθετική αρχή κατόπιν πρότασης της Επιτροπής, με βάση το νέο χρηματοδοτικό πλαίσιο για την περίοδο που αρχίζει το 2014. (5) Το προτεινόμενο χρηματοδοτικό πλαίσιο θα πρέπει να χρηματοδοτήσει μόνο τη διεξαγωγή της έρευνας για τη διάρθρωση των εκμεταλλεύσεων το 2016 και τη συναφή διαχείριση, συντήρηση και ανάπτυξη των συστημάτων των βάσεων δεδομένων που χρησιμοποιούνται στην Επιτροπή για την επεξεργασία των δεδομένων που παρέχουν τα κράτη μέλη. (6) Λόγω της προσχώρησης της Κροατίας και της ανάγκης διεξαγωγής ερευνών για τη διάρθρωση των γεωργικών εκμεταλλεύσεων στο εν λόγω κράτος μέλος για το 2016, θα πρέπει να καθοριστεί η μέγιστη συνεισφορά της Ένωσης για την Κροατία, καθώς δεν προβλεπόταν στην πράξη προσχώρησης. (7) Ζητήθηκε η γνώμη της μόνιμης επιτροπής γεωργικών στατιστικών. (8) Ο κανονισμός (ΕΚ) αριθ. 1166/2008 θα πρέπει, συνεπώς, να τροποποιηθεί αναλόγως, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 1166/2008 τροποποιείται ως εξής: 1) Στο άρθρο 13 προστίθεται η ακόλουθη παράγραφος: «4α. Για την έρευνα σχετικά με τη διάρθρωση των γεωργικών εκμεταλλεύσεων 2016, για την Κροατία διατίθεται το ανώτατο ποσό των 500 000 EUR.». 2) Το άρθρο 14 τροποποιείται ως εξής: α) η παράγραφος 2 αντικαθίσταται από το ακόλουθο κείμενο: «2. Το δημοσιονομικό πλαίσιο για την πραγματοποίηση της έρευνας για τη διάρθρωση των γεωργικών εκμεταλλεύσεων το 2016, συμπεριλαμβανομένων των αναγκαίων πιστώσεων για τη διαχείριση, τη συντήρηση και την ανάπτυξη των συστημάτων των βάσεων δεδομένων που χρησιμοποιούνται στην Επιτροπή για την επεξεργασία των δεδομένων που παρέχουν τα κράτη μέλη σύμφωνα με τον παρόντα κανονισμό, ανέρχεται σε 20 650 000 EUR για την περίοδο 2014-2018.»· β) προστίθεται η ακόλουθη παράγραφος: «4. Η Επιτροπή υλοποιεί τη χρηματοδοτική υποστήριξη της Ένωσης σύμφωνα με τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (3). (3) Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).»·" 3) παρεμβάλλεται το ακόλουθο άρθρο: «Άρθρο 14α Προστασία των οικονομικών συμφερόντων της Ένωσης 1. Κατά την υλοποίηση δράσεων που χρηματοδοτούνται δυνάμει του παρόντος κανονισμού, η Επιτροπή λαμβάνει τα κατάλληλα μέτρα για να εξασφαλίζει την προστασία των οικονομικών συμφερόντων της Ένωσης, με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και με την ανάκτηση, σε περίπτωση που διαπιστωθούν παρατυπίες, των αχρεωστήτως καταβληθέντων ποσών, καθώς επίσης, όποτε κρίνεται σκόπιμο, με την επιβολή αποτελεσματικών, αναλογικών και αποτρεπτικών κυρώσεων. 2. Η Επιτροπή ή οι εκπρόσωποί της και το Ελεγκτικό Συνέδριο έχουν την εξουσία να διενεργούν εποπτικούς ελέγχους, βάσει εγγράφων και επιτόπιων ελέγχων, σε όλους τους δικαιούχους επιδοτήσεων, τους εργολάβους και τους υπεργολάβους που έλαβαν κεφάλαια της Ένωσης στο πλαίσιο του παρόντος προγράμματος. Η Ευρωπαϊκή Υπηρεσία Καταπολέμησης της Απάτης (OLAF) δύναται να διενεργεί επιτόπιους ελέγχους και επιθεωρήσεις στους οικονομικούς παράγοντες που έχουν σχέση, άμεσα ή έμμεσα, με τη χρηματοδότηση αυτή, σύμφωνα με τις διαδικασίες που καθορίζονται στον κανονισμό (Ευρατόμ, ΕΚ) αριθ. 2185/96 του Συμβουλίου (4), με στόχο τη διαπίστωση τυχόν απάτης, διαφθοράς ή οποιασδήποτε άλλης παράνομης ενέργειας εις βάρος των οικονομικών συμφερόντων της Ένωσης σε σχέση με συμφωνία ή απόφαση επιχορήγησης ή με σύμβαση που αφορά χρηματοδότηση από μέρους της Ένωσης. Με την επιφύλαξη του πρώτου και του δεύτερου εδαφίου, στις συμφωνίες συνεργασίας με τρίτες χώρες και διεθνείς οργανισμούς, καθώς και στις συμφωνίες, στις αποφάσεις επιχορήγησης και στις συμβάσεις που απορρέουν από την εφαρμογή του παρόντος κανονισμού, η Επιτροπή, το Ελεγκτικό Συνέδριο και η OLAF εξουσιοδοτούνται ρητώς να διενεργούν τέτοιους διαχειριστικούς ελέγχους, επιτόπιους ελέγχους και επιθεωρήσεις. (4) Κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).»." Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 3 Απριλίου 2014.

Classification Labels:
1218
1219

Label Descriptions:
{"1218": "Στατιστική", "1219": "ΟΙΚΟΝΟΜΙΑ"}

EuroVoc IDs (Original): 1005
3605
2493
4256

EuroVoc IDs (Expanded): 1005
3605
2493
4256

Dataset Source: meu

Split: test